Mujinga Kambundji
D Mujinga Kambundji, wo am 17. Juni 1992 z Bärn uf d Wält cho isch, isch e Schwiizer Liechtathleetin.

Iri Muetter Ruth Kambundji isch vo Bärn, dr Vatter Sfuka Kambundji usm Kongo. D Familie het näbe dr Mujinga no drü anderi Döchter. D Mujinga Kambundji het s Gymi gmacht und studiert Betriibswirtschaft a dr Wirtschaftshochschuel z Bärn. Si woont z Liebefäld, wo zue Chüniz ghört.

D Mujinga Kambundji isch bim Stadtturnveräin Bärn, so wie au iri elteri Schwöschter Kaluanda Kambundji. Beedi händ mol als Chind s Rönne «S schnäuschte Modi vo Bärn» gwunne. Au die jüngere Schwöschtere Muswama und Ditaji mache Liechtathletik.

Si treniert i dr Schwiiz und im Ussland dr Laufsport Sprint, isch sid 2009 es paar Mol Schwiizer Mäischterin woorde und het d Schwiizer Rekörd über sächzg, hundert und zwoohundert Meter.

D Bärnere rönnt sid Joore internazional ufem höchschte Nivoo. Ane 2009 het si z Tampere am Europäische Olimpische Summer-Jugendfestival d Silbermedalie gholt, und sider isch si immer wider bi grosse Rönne bi de Beschte gsi. A de Olimpische Spiili z London 2012 het si mit dr 4-mal-100-Meter-Stafle mitgmacht. A dr Europamäischterschaft vo dr Liechtathletik z Amsterdam 2016 het si über hundert Meter d Bronzemedalie übercho; 2017 isch si bi dr Halleneuropamäischterschaft z Belgrad über sächzg Meter ufe viert Platz gloffe; bi dr Hallewältmäischterschaft vo dr Liechtathletik 2018 z Birmingham isch si ufe dritt Platz cho.

Bim 200-Meter-Rönne am Wettkampf «Wältklass Züri» im Augschte 2019 isch d Kambundji ufe füüft Platz choo.

Bi dr Wältmäisterschaft 2019 z Doha im Land Katar het si über zwoohundert Meter Bronze gwunne. Si isch die erschti Schwiizer Sprinterin, wo anere Wältmäisterschaft so wyt choo isch.

Am 15. Dezämber 2019 isch sie bi der Färnseesändig Sports Awards zur Schwiizer Sportleri vom Johr gwählt worde.

Weblink 

 d Websyte vo dr Mujinga Kambundji
 Christof Gertsch: [https://www.dasmagazin.ch/2018/06/29/warte-nur/ Warte nur. Die Geschichte der schnellsten Frau der Schweiz.] In: Das Magazin Nr. 26 vom 30. Juni 2018, S. 14–21.
 Micha Jegge: Olympia mit der Grossfamilie Kambundji, 18. August 2016, uf bernerzeitung.ch

Fuessnoote 

Lychtathlet
Sportler (Schwiiz)
Schwiizer Meischter
Bärner
Frau
Läbigi Person